**И З В Е Ш Т А Ј**

**о резултатима спроведених јавних консултација о** **Нацрту правилника о изменама и допунама Правилника о условима доделе и коришћења радиофреквенцијског спектра**

На основу члана 37. Закона о електронским комуникацијама („Службени гласник РС”, број 35/23, у даљем тексту: Закон), Регулаторно тело за електронске комуникације и поштанске услуге (у даљем тексту: Регулатор) објављује Извештај о резултатима спроведених јавних консултација о Нацрту правилника о изменама и допунама Правилника о условима доделе и коришћења радиофреквенцијског спектра (у даљем тексту: Нацрт правилника о изменама и допунама Правилника).

Доношење Предлога правилника о изменама и допунама Правилника о условима доделе и коришћења радиофреквенцијског спектра иницирано је потребом за уређивањем образаца захтева за издавање привремене дозволе за коришћење радиофреквенцијског спектра, за различите врсте радио-станица, како за домаћа тако и за страна лица, као и за исправком уочених недостатака у Правилнику о условима доделе и коришћења радиофреквенцијског спектра („Службени гласник РС“, број 91/24, у даљем тексту: Правилник).

У складу са чл. 36. и 37. Закона, Регулатор је спровео јавне консултације о Нацрту правилника о изменама и допунама Правилника у периоду од 16. јуна 2025. до 15. јула 2025. године, како би све заинтересоване стране биле благовремено и правилно информисане о предложеним решењима, чиме би им се омогућило да дају и свој допринос даљем унапређењу предложених решења.

Текст Нацрта правилника о изменама и допунама Правилника објављен је на званичној веб презентацији Регулатора (<https://www.ratel.rs/cyr/blog-posts-view-all/javne-konsultacije-o-nacrtu-pravilnika-o-izmenama-i-dopunama-pravilnika-o-uslovima-dodele-i-koriscenja-radiofrekvencijskog-spektra>), као и на порталу Е-консултације, а сва заинтересована лица била су у могућности да своја мишљења о предмету јавне консултације доставе у писаном или електронском облику.

Као резултат спроведених јавних консултација, Регулатору су доставили мишљења Предузеће за телекомуникације Телеком Србија акционарско друштво, Београд (у даљем тексту: Телеком Србија а.д.) и CETIN d.o.o. Beograd-Novi Beograd (у даљем тексту: CETIN d.o.o.).

У наставку, Регулатор даје одговоре на достављена мишљења.

1. **Телеком Србија а.д.**

|  |  |
| --- | --- |
| **Мишљење, предлог, примедба, коментар** | **Одговор Регулатора** |
| 1. **Коментар на члан 3. Нацрта правилника о изменама и допунама**:

Имајући у виду члан 3. Нацрта правилника о изменама и допунама, мишљења смо да би додавање овог става представљало додатну обавезу за операторе у смислу да је потребно да се напред најави привремена RBS и то најкасније десет дана пре почетка коришћења. У складу са напред наведеним, става смо да је рок незнатно смањен у односу на месечну евиденцију прописану чланом 28. став 1. Правилника о условима доделе и коришћења радиофреквенцисјког спектра, **те предлажемо брисање става 2 у члану 3. Нацрта правилника о изменама и допунама, односно да се иста не уводи.** | **Примедба је размотрена и предлог се не прихвата.**Одредбом члана 3. Нацрта правилника о изменама и допунама Правилника, допуњен је члан 28. Правилника тако што је додат став 2. којим се прописује обавеза обавештавања Регулатора о радио-станицама које ће бити привремено активне, и то најкасније десет дана пре планираног датума почетка коришћења, а са циљем да се омогући Регулатору благовремена припрема и контрола коришћења радиофреквенцијског спектра. Након усвајања Правилника о изменама и допунама Правилника, привредни субјекти ће бити обавештени о начину извештавања Регулатора. Процес евиденције је независтан и остаје неизмењен у контексту привремено активних радио-станица. |
| 1. **Коментар на члан 4. Нацрта правилника о изменама и допунама**:

Прилог 1 Нацрта Правилника о изменама и допунама који је наведен на сајту РАТЕЛ-а <https://www.ratel.rs/cyr/blog-posts-view-all/javne-konsultacije-o-nacrtu-pravilnika-o-izmenama-i-dopunama-pravilnika-o-uslovima-dodele-i-koriscenja-radiofrekvencijskog-spektra> односи се на Нацрт правилника о изменама и допунама и Образложење, а не на обрасце као што је наведено, те је очигледно у питању техничка грешка, тако да у том смислу предлажемо проверу Прилога 1.У датом образложењу Прилог 1 Нацрта правилника о изменама и допунама наведено је да се образац ЗПД више не односи на привремене дозволе и додато је поље о броју и врсти радио-станица. Имајући у виду напред наведено, постављамо питање да ли ће уместо ЗПД обрасца, који се укидају за привремене дозволе, бити дефинисан неки други начин за подношење захтева за издавање привремених дозвола и који, и молимо за појашњење. | **Примедба је размотрена и предлог се прихвата.**Дана 11.7.2025. године исправљена је техничка грешка у линковању докумената на веб презентацији Регулатора у оквиру Јавних консултација о Нацрту правилника о изменама и допунама Правилника тако што је линк за Прилог 1 – Обрасци захтева измењен да упућује на обрасце захтева уместо на Нацрт овог акта. Захтев за издавање привремене дозволе за коришћење радиофреквенцијског спектра подносиће се на новом обрасцу ЗПДПР који је дат у Прилогу 1 Нацрта правилника о изменама и допунама Правилника. |

**2. CETIN d.o.o.**

|  |  |
| --- | --- |
| **Мишљење, предлог, примедба, коментар:** | **Одговор Регулатора** |
|

|  |
| --- |
| 1. **У члану 26. став 6. Правилника брисати речи: ,,са доказом о уплати таксе за евидентирање радио-станица**”.

Образложење:Поступак евидентирања радио-станица треба да буде ефикасан, што подразумева смањење броја корака и, где је могуће,  аутоматизацију процеса. Тиме би се поступак убрзао и смањило би се административно оптерећење, а евиденција би постала ажурна текућег месеца за претходни месец.У циљу ефикасности поступка, предлажемо да се евидентирање радио-станица врши у року од десет дана по поднетом захтеву, без условљавања корацима који се односе на плаћање таксе (издавање инструкције за плаћање и уплата). Није целисходно да поступак евидентирања застане због поступка плаћања таксе, јер се она може платити накнадно, као и наплатити принудним путем. Такође, сматрамо да се и наплата таксе може аутоматизовати кроз систем, тако да овај поступак не представља административно оптерећење нити Регулатору, нити операторима.Будући да је евидентирање радио-станица декларативног карактера, јер не представља дозволу за коришћење радиофреквенцијског спектра, сматрамо да је ажурност евиденције ултимативни циљ њеног постојања и да подаци о евидентираним радио-станицама морају бити доступни у текућем месецу за претходни месец, с обзиром на то да евиденцији приступају и други надлежни органи и заинтересоване стране.Као упоредни пример наводимо друге службене евиденције конститутивног карактера  (нпр. ЦЕОП) у којима управно поступање није условљено претходним плаћањем таксе, па сматрамо да ни Регулатор не може да условљава евидентирање радио-станица претходним достављањем доказа о плаћању таксе. |

 | **Примедба је размотрена и предлог се не прихвата.**Достављени предлог није предмет Нацрта правилника о изменама и допунама Правилника.Такса за евидентирање радио-станица у јавној мобилној електронској комуникационој мрежи је такса за пружање услуга из надлежности Регулатора прописана Законом, и ближе уређена одговарајућим подзаконским актом, а њена уплата претходи доношењу одлуке о евидентирању радио-станица, сагласно члану 26. став 6. Правилника, чија измена није предмет овог нацрта.Сматрајући ажурност евиденције као заједнички циљ, истичемо да има простора да се унапреди и убрза процес плаћања таксе и од стране Регулатора и од стране привредних субјеката. |
|

|  |
| --- |
| 1. **Брисати члан 27. Правилника**

Образложење:Регулатор је у складу са Законом надлежан за контролу коришћења радиофреквенцијског спектра и у ту сврху је овлашћен да мери ниво електромагнетског поља за електронске комуникационе мреже, припадајућа средства, електронску комуникациону опрему, радио-опрему и терминалну опрему (члан 51. Закона). С друге стране, Министарство заштите животне средине је надлежно за заштиту од прекомерних нејонизујућих зрачења и доноси решење о коришћењу извора од посебног интереса у складу са чланом 6. Закона о заштити од нејонизујућих зрачења. Ово министарство о издатим решењима о коришћењу извора од посебног интереса води и службену евиденцију, која је јавно доступна на сајту министарства. Из овога произлази да Регулатор није надлежан за заштиту од нејонизујућих зрачења и да, када сматра за потребно у сврху контроле коришћења радиофреквенцијског спектра, може извршити увид у службену евиденцију надлежног министарства. Наш предлог за брисање овог члана је заснован и на правилу Закона о општем управном поступку (члан 9. и члан 103. ЗОУП) да поступајући орган по службеној дужности прибавља све чињенице и податке о којима се води службена евиденција, а да од станке захтева само оне чињенице о којима се не води службена евиденција. Осим наведеног, сматрамо да је захтевање достављања докумената из члана 27. Правилника нецелисходно, нарочито узимајући у обзир да досадашња мерења нејонизујућих зрачења на радио-станицама нису показивала прекорачења граничних вредности ни пре усаглашавање граница излагања нејонизујућим зрачењима са међународним препорукама. Након усаглашавања ових граница са ИЦНИРП, од јуна 2025. године вероватноћа прекорачења је многоструко нижа него раније. Осим тога, узимајући у обзир нове границе излагања и нову дефиницију извора од посебног интереса, много је ређи случај да надлежно министарство треба решењем да одлучује о коришћењу радио-станице као извора од посебног интереса.Коначно, сматрамо да је потребно поступак евидентирања учинити ефикаснијим, те је неосновано захтевање докумената непотребно административно оптерећење и операторима и Регулатору. |

 | **Примедба је размотрена и предлог се не прихвата.**Достављени предлог није предмет Нацрта правилника о изменама и допунама Правилника.У складу са чланом 98. Закона, Регулатор подстиче усклађивање коришћења радиофреквенцијског спектра за електронске комуникационе мреже и услуге, између осталог, доследним и предвидивим начином одобравања коришћења радиофреквенцијског спектра у погледу заштите здравља људи од деловања нејонизујућег зрачења, а које је уређено посебним прописима. |